Àmbit d'aplicació i actes impugnables
Competències de la Junta de Finances
Composició i funcionament de la Junta de Finances
Composició de la Junta de Finances
Funcions del president o presidenta de la Junta de Finances
Secretari o secretària de la Junta de Finances
Composició transitòria de la Junta de Finances
El Decret 73/2003, de 18 de març, de regulació de la Junta de Finances de la Generalitat de Catalunya, va crear la Junta de Finances en substitució de les quatre juntes territorials de Finances i de la Junta Superior de Finances.
Tal com s'exposa en el preàmbul de l'esmentat Decret 73/2003, la creació de la Junta de Finances va obeir a la necessitat de configurar una nova organització dels òrgans economicoadministratius davant l'increment del nombre de reclamacions economicoadministratives i de procurar una major i més ràpida accessibilitat de la ciutadania a les tramitacions administratives que els afecten.
A fi d'assolir aquest objectiu es va optar per un sistema de distribució de les competències entre el conseller o consellera d'Economia i Finances i un sol òrgan col·legiat amb competència sobre tot el territori de Catalunya, integrat per funcionaris del grup A especialitzats en matèria tributària.
Mitjançant aquest Decret es pretén adaptar la regulació de la Junta de Finances a les modificacions operades en el sistema tributari com a conseqüència de l'aprovació de la Llei 58/2003, de 17 de desembre, general tributària, així com del Reial decret 520/2005, de 13 de maig, pel qual s'aprova el Reglament general de desplegament de la Llei 58/2003, de 17 de desembre, general tributària, en matèria de revisió en via administrativa; atribuir competències resolutives unipersonals a les persones membres de la Junta per tal d'agilitzar la resolució de les reclamacions economicoadministratives, i establir quin és l'òrgan competent per dictar les resolucions del procediment abreujat.
Per una banda, s'adequa l'especificació dels actes susceptibles de reclamació al contingut de la Llei 58/2003, de 17 de desembre, general tributària, adaptant-los als canvis experimentats en l'evolució del sistema tributari.
Per altra banda, es preveu que la Junta de Finances actuï de forma unipersonal en la resolució d'inadmissibilitats o qüestions incidentals o en l'arxivament d'actuacions en cas de caducitat, renúncia, desistiment o satisfacció extraprocessal, i s'atribueix la resolució de les reclamacions tramitades, en terminis més curts, mitjançant el procediment abreujat establert en els articles 245 a 248 de la Llei 58/2003, de 17 de desembre, general tributària, a les sales o al Ple de la Junta.
Es regula un nou recurs extraordinari per unificació de criteri, que poden interposar els òrgans de direcció dels departaments i de les entitats de dret públic vinculades a aquests o que en depenguin, competents per raó de la matèria, contra les resolucions dictades pels diferents òrgans de la Junta de Finances, el qual coneix el Ple de la Junta.
Mitjançant les resolucions d'aquests recursos s'estableixen els criteris a aplicar de forma vinculant, tant per a la mateixa Junta com per a la resta de l'Administració.
Finalment, tot i que per raons temporals òbvies encara no pot ésser objecte de trasllat a aquest Decret, cal recordar que d'acord amb l'article 205 de l'Estatut d'autonomia, quan entri en funcionament l'Agència Tributària de Catalunya, la Junta de Finances, a banda de les competències actuals, haurà d'assumir la revisió en via economicoadministrativa de les reclamacions que els contribuents puguin interposar contra els actes de gestió tributària dictats per l'Agència en matèria de tributs cedits per l'Estat a la Generalitat de Catalunya o dels recàrrecs establerts per aquesta sobre els tributs de l'Estat, sens perjudici de les competències que en matèria d'unificació de criteri corresponguin a l'Administració general de l'Estat.
El nou Decret deroga el Decret 73/2003, de 18 de març.
Per tant, atès el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta del conseller d'Economia i Finances i d'acord amb el Govern,
Les reclamacions economicoadministratives, tant si susciten qüestions de fet com de dret, s'atribuiran al coneixement de la Junta de Finances quan es produeixin en relació amb les matèries següents:
a) L'aplicació dels tributs i la imposició de sancions tributàries que realitzi la Generalitat de Catalunya i les entitats de dret públic, vinculades a aquesta o que en depenguin, amb exclusió expressa dels tributs cedits per l'Estat a la Generalitat de Catalunya o dels recàrrecs establerts per aquesta sobre els tributs de l'Estat, i la imposició de sancions que derivin dels uns i els altres.
b) Els actes de recaptació relatius a ingressos de dret públic realitzats per la Generalitat de Catalunya i les entitats de dret públic vinculades a aquesta o que en depenguin.
c) El reconeixement o la liquidació d'obligacions del Tresor de la Generalitat pels òrgans competents i les qüestions relacionades amb les operacions de pagament amb càrrec al Tresor.
d) El reconeixement i el pagament de tota classe de pensions i drets passius que siguin de la competència de la Generalitat.
e) Qualsevol altra respecte a la qual així ho declari un precepte legal exprés.
La Junta de Finances ha de tenir coneixement, en única instància:
a) De les reclamacions economicoadministratives que s'interposin contra els actes administratius dictats pels òrgans del Departament d'Economia i Finances o d'altres departaments i de les entitats de dret públic vinculades a aquests o que en depenguin.
b) Dels recursos extraordinaris de revisió que s'interposin contra els actes administratius ferms i les resolucions fermes de reclamacions economicoadministratives en les matèries a què es refereix l'article 2 d'aquest Decret.
c) De la rectificació d'errors en què incorrin les seves pròpies resolucions, d'acord amb el que disposa l'article 220 de la Llei 58/2003, de 17 de desembre, general tributària.
d) De les reclamacions que s'interposin contra actuacions dels particulars en matèria tributària susceptibles de reclamació economicoadministrativa.
e) Del recurs extraordinari per a la unificació de criteri.
4.1 La Junta de Finances està constituïda pel president o presidenta, el vicepresident o vicepresidenta, el secretari o secretària i vuit vocals, tots ells amb veu i vot.
4.2 Tots els membres de la Junta de Finances són nomenats d'entre funcionaris del grup A per ordre del conseller o consellera d'Economia i Finances i ocupen el lloc corresponent amb dedicació exclusiva.
5.1 La Junta de Finances actua amb independència funcional en l'exercici de les seves competències.
5.2 La Junta de Finances funciona en ple, en dues sales de resolució de reclamacions, una sala de resolució de suspensions, i de forma unipersonal.
5.3 El Ple de la Junta de Finances està format pel president o presidenta de la Junta, el vicepresident o vicepresidenta, el secretari o secretària i els vuit vocals.
5.4 Les sales de resolució de reclamacions estan formades pel president o presidenta de Sala, almenys un vocal i el secretari o secretària.
Correspon al president o presidenta de la Junta de Finances la presidència de la Sala primera i al vicepresident o vicepresidenta de la Junta, la presidència de la Sala segona.
5.5 La Sala de resolució de suspensions està formada pel president o presidenta, el secretari o secretària i un vocal.
5.6 Les reclamacions tramitades pel procediment abreujat a què fan referència els articles 245 a 248 de la Llei 58/2003, de 17 de desembre, general tributària, es resoldran en sala o ple, a excepció dels supòsits que es recullen en el número 7 del present article.
5.7 La Junta de Finances actuarà de forma unipersonal a través del president o presidenta de Sala, qualsevol dels vocals i el secretari o secretària, en la resolució d'inadmissibilitats o qüestions incidentals o en l'arxivament d'actuacions en cas de caducitat, renúncia, desistiment o satisfacció extraprocessal, tant en el procediment general com en el procediment abreujat.
5.8 El president de la Sala respectiva proposa la convocatòria i l'ordre del dia i presideix i dirigeix les sessions de la Sala.
5.9 En els casos de vacant, absència, malaltia o alguna altra causa legal, el president o presidenta de la Junta de Finances serà substituït pel vicepresident o vicepresidenta, els presidents de Sala i el secretari o secretària pel vocal que designi el president o presidenta de la Junta de Finances.
5.10 Quan sigui necessari per assolir el quòrum corresponent, en cas de vacant, absència, malaltia o qualsevol altra causa legal, els vocals són substituïts pels vocals de l'altra Sala que designi el president o presidenta de la Junta de Finances.
5.11 Tots els membres del Ple de la Junta de Finances o de les sales tenen el deure d'assistir a les sessions corresponents i a participar en les deliberacions necessàries per adoptar els acords o resolucions.
Els acords s'adoptaran per majoria entre els assistents i amb vot de qualitat del president en cas d'empat.
Ningú no pot abstenir-se de votar i qui dissenteixi de la majoria podrà formular un vot particular per escrit en el termini de quaranta vuit hores.
5.12 Tots els membres de la Junta exerciran les seves funcions amb independència i sense estar sotmesos a instruccions.
Ara bé, els criteris establerts pel Ple vinculen les sales i els de tots dos els membres que actuïn de forma unipersonal.
5.13 El secretari o secretària de la Junta de Finances en cada sessió aixecarà acta que contindrà els assistents, el lloc i el temps de la reunió, els expedients que s'hagin estudiat, el resultat de les votacions i el sentit dels acords.
Les actes es firmaran pel secretari o secretària de la Junta de Finances amb el vist i plau del president o presidenta corresponent i es conservaran a la Secretaria de la Junta.
A més de les previstes en l'article 5, corresponen al president o presidenta de la Junta de Finances les funcions següents:
a) La direcció orgànica i funcional de la Junta de Finances i les altres previstes de forma reglamentària.
b) Acordar la composició de les sales, així com el repartiment d'atribucions i la distribució d'assumptes entre les sales, el Ple i els membres de la Junta de Finances que resolguin de forma unipersonal.
c) Distribuir els expedients en fase de resolució entre els vocals que estiguin adscrits a la Sala primera i impulsar-ne la finalització.
A més de les previstes en l'article 5, correspon al vicepresident o vicepresidenta de la Junta de Finances:
a) Distribuir els expedients en fase de resolució entre els vocals que estiguin adscrits a la Sala segona i impulsar-ne la finalització.
b) Redactar la proposta de resolució i la resolució definitiva dels expedients que li hagin estat atribuïts, d'acord amb allò aprovat en la sessió de la Junta corresponent, i sotmetre-la a la signatura dels qui van aprovar-la, així com realitzar les tasques que li siguin expressament assignades pel president o presidenta de la Junta.
c) Resoldre de forma unipersonal els assumptes que li hagin estat atribuïts.
d) Exercir les competències que, per raó del servei, li delegui el president o presidenta de la Junta de Finances.
A més de les previstes en l'article 5, corresponen als vocals de la Junta de Finances les funcions següents:
a) Redactar la proposta de resolució i la resolució definitiva dels expedients que li hagin estat atribuïts, d'acord amb allò aprovat en la sessió de la Junta corresponent, i sotmetre-la a la signatura dels qui van aprovar-la, així com realitzar les tasques que li siguin expressament assignades pel president o presidenta de Sala o, en el seu cas, pel president o presidenta de la Junta.
A més de les previstes en l'article 5, corresponen al secretari o secretària de la Junta de Finances les funcions següents:
a) La direcció i coordinació de la tramitació de les reclamacions economicoadministratives, dictar els actes de tràmit i notificació i impulsar d'ofici el procediment, així com realitzar altres tasques que li siguin expressament assignades pel president o presidenta de la Junta.
Les resolucions dictades per la Junta de Finances poden ser impugnades mitjançant el recurs extraordinari per a la unificació de criteri pels òrgans de direcció dels departaments, i de les entitats de dret públic vinculades a aquests o que en depenguin, competents per raó de la matèria, quan les considerin greument danyoses i errònies o quan s'apliquin criteris diferents als utilitzats pels altres òrgans de la Junta.
És competent per resoldre aquest recurs el Ple de la Junta de Finances.
El termini per a la interposició del recurs és de tres mesos comptats des de l'endemà de la notificació de la resolució.
La resolució s'ha de dictar en el termini de 6 mesos i ha de respectar la situació jurídica particular derivada de la resolució objecte de recurs, i unificar el criteri aplicable.
Els criteris establerts en les resolucions d'aquests recursos són vinculants per a la Junta de Finances i per a l'Administració.